'Ek is dankbaar .?.?. ek kan loop' | News24
'Ek is dankbaar .?.?. ek kan loop'
Danksy skenings van individue, familie, vriende en maatskappy kan Edward McLean van Jeffreysbaai weer loop. Foto: MONIQUE BASSON
"EK is dankbaar . . . ek kan loop."
Dit is die woorde van 'n plaaslike inwoner, Edward McLean (56), wat danksy skenkings van individue, familie, vriende en maatskappy onlangs sy eerste heupvervangingoperasie ondergaan het.
"Ek is so dankbaar teenoor almal wat my ondersteun het. Ek kan nou weer loop. Ek kan nie ophou dankie sê nie, want was dit nie vir die groot harte van almal nie, sou ek nooit so ver gekom het nie," sê McLean.
"Ek kan loop en dit is vir my genoeg inspirasie om aan te hou met geldinsamelingspogings om my tweede heupvervanging te kry."
Die McLean-gesin van Jeffreysbaai moes R40 000 insamel vir 'n dringende heupvervanging, of McLean kon die gebruik van sy linkerbeen vir goed verloor het. Sy regter-heup is bykans heeltemal verkrummel en sal in Februarie 2016 vervang word. Die operasie self word gratis by die George Provinsiale Hospitaal uitgevoer, maar McLean moet vir die prostese betaal.
Sedert sy heupe begin verkrummel het as gevolg van die langdurige gebruik van medikasie, was daar nie 'n dag wat hy nie in pyn geleef het nie.
Nou, slegs 'n paar weke na die eerste operasie in Julie, kan McLean vir die eerste keer in jare sy linkerbeen reguit maak en met die hulp van krukke loop.
McLean vertel hy het vroeër vandeesmaand besluit vandag is die dag wat hy loop. So gesê, so gedaan. Hy het op 3 September sy eerste tree na die operasie gegee.
"Die pyn is weg," sê hy met 'n aansteeklike glimlag. "Ek kan weer skilder en musiek speel." Visvang en swem, van sy groot liefdes, is weer moontlik en hy kan weer sy plek in die kerk volstaan.
McLean het groot planne vir die toekoms. Hy beoog om binnekort sy eie Christelike album op te neem. "In die jare wat ek skaars 'n tree uit die huis kon beweeg, het ek baie tyd gehad om liedere te skryf," sê McLean wat 'n groot liefde vir musiek het. "Die lied wat my die naaste aan die hart lê, is He holds my hand. Ek weet nie wat die toekoms inhou nie, maar met God aan my sy, sien ek vir alles kans.
"Wanneer ek weer heeltemal op die been is, gaan ek dit my missie maak om ander mense in 'n soorgelyke posisie as ek te help. Ek wil die stem wees vir al die mense wat vir jare op 'n heupvervanging wag. Dit is my droom om 'n organisasie, die Hip Prosthetic Foundation, op die been te bring om fondse in te samel vir mense wat 'n heupvervanging benodig."